ai4bharat/Pralekha huggingface dataset:
பிரதமர் அலுவலகம்
இந்தியாவின் ஜி 20 தலைமைத்துவ அம்சங்கள் குறித்து விவாதிக்க ஆளுநர்கள், முதலமைச்சர்கள் மற்றும் துணை நிலை ஆளுநர்கள் பங்கேற்ற கூட்டம் பிரதமர் தலைமையில் காணொலி வாயிலாக நடைபெற்றது
இந்தியாவின் ஜி 20 கூட்டமைப்பு தலைமைத்துவம் தொடர்பான அம்சங்கள் குறித்து விவாதிக்க, பிரதமர் திரு நரேந்திர மோடி தலைமையில் காணொலி வாயிலான கூட்டம் நடைபெற்றது. இதில் மாநிலங்களின் ஆளுநர்கள், முதலமைச்சர்கள் மற்றும் யூனியன் பிரதேசங்களின் துணை நிலை ஆளுநர்கள் பங்கேற்றனர்.
இக்கூட்டத்தில் பிரதமர் கருத்துத் தெரிவிக்கையில், இந்தியாவின் ஜி 20 தலைமைப் பதவி நாடு முழுவதற்கும் சொந்தமானது என்றும், நாட்டின் பலத்தை வெளிப்படுத்த இது ஒரு தனித்துவமான வாய்ப்பு என்றும் கூறினார்.
குழுவாகக் கூட்டுப் பணியாற்ற வேண்டியதன் முக்கியத்துவத்தை பிரதமர் வலியுறுத்தினார். மேலும் ஜி 20 தொடர்பான பல்வேறு நிகழ்ச்சிகளை ஏற்பாடு செய்வதில் மாநிலங்கள் மற்றும் யூனியன் பிரதேசங்களின் ஒத்துழைப்புத் தேவை என அவர் கூறினார். இந்தியாவின் இந்த ஜி 20 தலைமைத்துவம் பெருநகரங்களை மட்டும் அல்லாமல் அதற்கு அப்பால் இந்தியாவின் பல பகுதிகளின் சிறப்புகளை வெளிப்படுத்த உதவும் என்று அவர் குறிப்பிட்டார். இதனால் நமது நாட்டின் ஒவ்வொரு பகுதியின் தனித்துவத்தையும் உலகுக்கு வெளிக்கொணர முடியும் என்று அவர் சுட்டிக்காட்டினார்.
ஜி 20 தலைமைத்துவத்தின் போது ஏராளமான பிரதிநிதிகள், பார்வையாளர்கள் மற்றும் சர்வதேச ஊடகத்தினர் பல்வேறு நிகழ்வுகளில் பங்கேற்க இந்தியாவுக்கு வரவுள்ளதை பிரதமர் சுட்டிக்காட்டினார். அப்போது மாநிலங்கள் மற்றும் யூனியன் பிரதேசங்கள் வணிகம், முதலீடு மற்றும் சுற்றுலா துறைகளில் இந்த வாய்ப்பைப் பயன்படுத்த வேண்டியது முக்கியமானது என்று பிரதமர் குறிப்பிட்டார். ஜி 20 தொடர்பான பல்வேறு நிகழ்வுகளில் மக்கள் பங்கேற்பை, முழுமையான அரசுமுறை மற்றும் முழு சமூக அணுகுமுறை மூலம் உறுதி செய்ய வேண்டியதன் அவசியத்தையும் அவர் வலியுறுத்தினார்.
பல்வேறு மாநிலங்களின் ஆளுநர்கள், முதலமைச்சர்கள் மற்றும் யூனியன் பிரதேசங்களின் துணை நிலை ஆளுநர்கள் கூட்டத்தின் போது தங்கள் கருத்துகளைப் பகிர்ந்து கொண்டனர். ஜி20 மாநாடு தொடர்பான கூட்டங்களைத் தகுந்த முறையில் நடத்துவதற்கு மாநிலங்கள் செய்து வரும் ஏற்பாடுகளை எடுத்துரைத்தனர்.
கூட்டத்தில் வெளியுறவு அமைச்சர் திரு ஜெய்சங்கரும் உரையாற்றினார், மேலும் இந்தியாவின் ஜி20 ஏற்பாட்டு அதிகாரி  ஜி 20 தொடர்பான விளக்கக்காட்சியை இக்கூட்டத்தின்போது வழங்கினார்.
பிரதமர் அலுவலகம்
சுயசார்பு இந்தியா புத்தாக்க சவால் செயலியை பிரதமர் தொடங்கி வைத்தார்
பிரதமர் திரு. நரேந்திர மோடி, ஏற்கனவே மக்கள் பயன்படுத்தி வரும் இந்திய செயலிகளைக் கண்டறிந்து, அந்தந்தப் பிரிவுகளில் உலகத்தரம் வாய்ந்த செயலிகளை உருவாக்கும் வகையில், அவற்றின் ஆற்றலை அளவிடுவதில் கவனம் செலுத்தும் சுயசார்பு இந்தியா புத்தாக்க சவால் செயலியை தொடங்கி வைத்தார்.
‘’ உலகத்தரம் வாய்ந்த மேட் இன் இந்தியா செயலிகளை உருவாக்குவதில் , தொழில்நுட்ப மற்றும் ஸ்டார்ட் அப் தொழில் முனைவோர் இடையே பெரும் ஊக்கம் தற்போது காணப்படுகிறது. அவர்களது சிந்தனைகளுக்கும், பொருள்களுக்கும் ஊக்கமளிக்கும் வகையில், @GoI_MeitY and @AIMtoInnovate ஆகியவை சுயசார்பு இந்தியா புத்தாக்க சவால் செயலியை தொடங்கியுள்ளன.
உங்களிடம் இது போன்ற செயல்படுத்தும் பொருள் இருந்தாலோ அல்லது இதுபோன்ற பொருள்களை உருவாக்கும் தொலைநோக்கும், வல்லமையும் உங்களிடம் இருப்பதாகக் கருதினாலோ, இது உங்களுக்கான சவாலாகும். தொழில்நுட்ப சமுதாயத்தைச் சேர்ந்த எனது நண்பர்கள் அனைவரையும் இதில் பங்கேற்குமாறு நான் கேட்டுக்கொள்கிறேன்’’, என்று பிரதமர் கூறினார்.
(
சுற்றுச்சூழல் மற்றும் வனத்துறை அமைச்சகம்
சிஓபி 27 மாநாட்டின் இந்தியா அரங்கின் குழு விவாதத்தில் மத்திய வனம், சுற்றுச்சூழல், பருவநிலை மாற்ற அமைச்சக செயலாளர் பங்கேற்றார்
எதிர்காலத்தில் உலகளாவிய மக்களின் நிலைத்த நல்வாழ்வுக்கான தொழில்நுட்பத் தேவைகளையும், அவற்றின் மதிப்பீட்டையும் கண்டறிவதற்காக சிஓபி 27 மாநாட்டில் உள்ள இந்தியா அரங்கில் “நிலைத்த வாழ்க்கைக்கான தொழில்நுட்பத் தேவைகளின் மதிப்பீடு” பற்றிய குழு விவாதத்தை மத்திய அறிவியல் மற்றும் தொழில்நுட்பத் துறை நடத்தியது. கலந்துரையாடலில் பங்கேற்று பேசிய மத்திய சுற்றுச்சூழல், வனம், பருவநிலை மாற்ற அமைச்சக செயலாளர் திருமதி லீனா நந்தன், இந்தியாவிற்கும், உலகிற்கும் இன்று தேவைப்படுவது தொழில்நுட்பமே என்றார். பருவநிலை மாற்றம் என்பது அனைவருக்குமான பிரச்சினை என்று கூறிய அவர், அதுபற்றி இப்போது அனைவருக்கும் சீரான புரிதல் உள்ளது என்றார்.
பருவநிலை மாற்றம் என்பது இயற்கை அடிப்படையிலான பல நிகழ்வுகளின் வடிவில் பேரழிவிற்கு வழிவகுத்தது என்று அவர் மேலும் கூறினார். நாம் எதிர்கொள்ளும் சவால்களுக்கு பதிலளிக்கும் வகையில் நமது வாழ்க்கை முறை மாற வேண்டும் என்றார் திருமதி லீனா நந்தன். நாம் எதைச் சாதிக்க விரும்புகிறோம் என்பதற்கும் அதை எப்படி அடைவது என்பதற்கும் இடையேயான இடைவெளிகளைக் குறைப்பதில் நமது விவாதங்கள் கவனம் செலுத்த வேண்டும் என்று அவர் கூறினார்.
தொழில்நுட்ப தகவல், முன்னறிவிப்பு மற்றும் மதிப்பீட்டு கவுன்சில் நிர்வாக இயக்குனர் பேராசிரியர் பிரதீப் ஸ்ரீவஸ்தவா, தொழில்நுட்ப மேம்பாட்டு வாரிய செயலர் டாக்டர் ராஜேஷ் பதக், பருவநிலை தொழில்நுட்ப கட்டமைப்பு மையத்தைச் சேர்ந்த டாக்டர் ராஜீவ் கர்க் உள்ளிட்ட பல்துறை நிபுணர்கள் இதில் கலந்து கொண்டு தங்கள் கருத்துக்களையும், ஆலோசனைகளையும் பகிர்ந்து கொண்டனர்.
பிரதமர் அலுவலகம்
கொவிட்-19 அவசர நிதிக்குப் பங்களித்ததற்காக மாலத்தீவு அரசுக்கு பிரதமர் பாராட்டு
கொவிட்-19 அவசர நிதிக்கு 20,000 அமெரிக்க டாலர்கள் அளித்ததற்காக மாலத்தீவு அரசுக்கு தனது மனமார்ந்த பாராட்டுகளை பிரதமர் திரு. நரேந்திர மோடி தெரிவித்தார்.
கொவிட்-19க்கு எதிரான ஒன்றுபட்ட போரில், மாலத்தீவின் இந்த பங்களிப்பு நமது முயற்சிகளை வலுப்படுத்தும் என்று அவர் தெரிவித்தார்.
உள்துறை அமைச்சகம்
குடியரசு தினத்தன்று காவல்துறைப் பதக்கங்களைப் பெறும் 901 காவல்துறையினர்
2023-ம் ஆண்டு குடியரசு தினத்தின் போது மொத்தம் 901 காவல்துறையினருக்கு பதக்கங்கள் அறிவிக்கப்பட்டுள்ளன. துணிச்சலுக்கான காவல்துறைப் பதக்கம்  140 பேருக்கும், சிறந்த சேவைக்கான குடியரசுத் தலைவரின் காவல் பதக்கம்  93 பேருக்கும், சிறந்த சேவைக்கான காவல் பதக்கம்  668 பேருக்கும் அறிவிக்கப்பட்டுள்ளது.
துணிச்சலுக்கான விருது பெற்ற 140 பேரில், இடதுசாரி தீவிரவாதத்தால் பாதிக்கப்பட்டப் பகுதிகளில் இருந்து 80 வீரர்களும், ஜம்மு & காஷ்மீர் பகுதியைச் சேர்ந்த 45 வீரர்களும் தங்கள் துணிச்சலான நடவடிக்கைக்காக இவ்விருதைப் பெறவுள்ளனர். இவ்விருதைப் பெறவுள்ளவர்களில், 48 பேர் சிஆர்பிஎஃப், 31 பேர் மகாராஷ்டிரா, 25 பேர் ஜம்மு - காஷ்மீர் காவல்துறை, 9 பேர் ஜார்க்கண்ட், டெல்லி, சத்தீஸ்கர் மற்றும் பிஎஸ்எஃப்-ல் இருந்து 7 பேர், மீதமுள்ளவர்கள் மற்ற மாநிலங்கள்/ யூனியன் பிரதேச காவல்துறை மற்றும் மத்திய ஆயுதப்படைப் பிரிவைச் சேர்ந்தவர்கள் ஆவர்.
உயிர்களையும், சொத்துக்களையும் காப்பாற்றுவதில் துணிச்சலாக செயல்படுபவர்களுக்கும், குற்றங்களைத் தடுப்பது அல்லது குற்றவாளிகளைக் கைது செய்வதில் துணிச்சலாக செயல்படுபவர்களுக்கும் துணிச்சலுக்கான காவல்துறைப் பதக்கம் வழங்கப்படுகிறது. காவல்துறைச் சேவையில் சிறந்து விளங்குவோருக்கு குடியரசுத் தலைவரின் காவல் பதக்கம் வழங்கப்படுகிறது. சிறந்த சேவைக்கான காவல் பதக்கம் கடமையில் அர்ப்பணிப்போடு செயல்படுவோருக்கு வழங்கப்படுகிறது.
பிரதமர் அலுவலகம்
மாதா வைஷ்ணவ தேவி கோயிலில் நெரிசலில் சிக்கி உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து நிதியுதவி வழங்க பிரதமர் ஒப்புதல்
மாதா வைஷ்ணவ தேவி கோயிலில் நெரிசலில் சிக்கி உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து நிதியுதவி வழங்க பிரதமர் திரு.நரேந்திர மோடி ஒப்புதல் அளித்துள்ளார்.
பிரதமர் அலுவலகம் வெளியிட்டுள்ள டுவிட்டர் பதிவில்;
“மாதா வைஷ்ணவ தேவி கோயிலில் நெரிசலில் சிக்கி உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 லட்சம் நிதியுதவி வழங்கப்படும். காயமடைந்தோருக்கு ரூ.50,000 வழங்கப்படும்: PM @narendramodi”.
இளைஞர் நலன் மற்றும் விளையாட்டு அமைச்சகம்
75 லட்சம் கிலோ கழிவுகள் தூய்மை இந்தியா திட்டத்தின் கீழ் அப்புறப்படுத்தப்படும்: இளைஞர் நலன் மற்றும் விளையாட்டு அமைச்சர் திரு அனுராக் தாக்கூர்
இந்திய அரசின் தூய்மை இந்தியா திட்டத்தின்' ஒரு பகுதியாக, நேரு யுவ கேந்திர சங்கம், பஞ்சாப் & சண்டிகர் தூய்மை இயக்கத்தை இன்று சண்டிகரில் ஏற்பாடு செய்தது.
எஸ்.டி. கல்லூரி, செக்டர் -32-க்கு அருகே நடைபெற்ற நிகழ்ச்சியில் நேரு யுவ கேந்திர சங்கம் மற்றும் நாட்டு நலப்பணி திட்ட தன்னார்வலர்களுடன் மத்திய இளைஞர் நலன் & விளையாட்டு மற்றும் தகவல் மற்றும் ஒலிபரப்பு அமைச்சர் திரு அனுராக் தாக்கூர் கலந்து கொண்டார்.
நிகழ்ச்சியில் பேசிய அமைச்சர், விழிப்புணர்வை ஏற்படுத்துவதும், மக்களைத் திரட்டுவதும், கழிவுகளை சுத்தம் செய்வதில் அவர்களின் ஈடுபாட்டை உறுதி செய்வதும், முக்கியமாக நாடு முழுவதும் ஒற்றை பயன்பாட்டு பிளாஸ்டிக் கழிவுகளை நீக்குவதும் தூய்மை இந்தியா திட்டத்தின் நோக்கம் என்று கூறினார். "இந்த மாபெரும் முயற்சியின் மூலம், 75 லட்சம் கிலோ கழிவுகள், முக்கியமாக பிளாஸ்டிக் கழிவுகள் சேகரிக்கப்பட்டு, மக்களின் ஆதரவு மற்றும் பங்கேற்புடன் அகற்றப்படும்" என்று அவர் மேலும் கூறினார்.
மத்திய இளைஞர் நலன் மற்றும் விளையாட்டு அமைச்சகத்தின் இளைஞர் விவகாரங்கள் துறை, விடுதலையின் அம்ரித் மகோத்ஸவத்தை குறிக்கும் விதமாக 2021 அக்டோபர் 1 முதல் 31 வரை நாடு முழுவதும் தூய்மை இந்தியா திட்டத்தை ஏற்பாடு செய்கிறது. ஆறு லட்சம் கிராமங்களில் இந்த நிகழ்ச்சி ஏற்பாடு செய்யப்பட்டுள்ளது.
நேரு யுவ கேந்திர சங்கத்தில் இணைந்த இளைஞர் அமைப்புகள் மற்றும் நாட்டு நலப்பணி திட்டத்துடன் தொடர்புடைய நிறுவனங்கள் மூலம் நாடு முழுவதும் உள்ள 744 மாவட்டங்களில் இந்த நிகழ்ச்சிகள் நடத்தப்படுகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1762235
பொருளாதார விவகாரங்களுக்கான மத்திய அமைச்சரவைக் குழு
அரசு – தனியார் –பங்கேற்பு முறையின் கீழ், கட்டுதல், செயல்படுத்துதல், மாற்றுதல் அடிப்படையில் தீன் தயாள் துறைமுகத்தின் துனா – தெக்ரா சரக்கு பெட்டக முனையத்தை மேம்படுத்த மத்திய அமைச்சரவை ஒப்புதல் அளித்துள்ளது
அரசு – தனியார் –பங்கேற்பு முறையின் கீழ், கட்டுதல், செயல்படுத்துதல், மாற்றுதல் அடிப்படையில் தீன் தயாள் துறைமுகத்தின் துனா – தெக்ரா சரக்கு பெட்டக முனையத்தை மேம்படுத்த பிரதமர் திரு நரேந்திர மோடி தலைமையில் இன்று நடைபெற்ற பொருளாதார விவகாரங்களுக்கான அமைச்சரவைக்குழு கூட்டம் ஒப்புதல் அளித்துள்ளது.
சலுகை உரிமையின் ஒரு பகுதியாக இதன் மதிப்பீட்டுச் செலவு ரூ.4243.64 கோடியாக இருக்கும். பொதுப் பயன்பாட்டு வசதிகள் மேம்பாட்டுக்கான செலவு ரூ.296.20 கோடியாக மதிப்பிடப்பட்டுள்ளது.
இந்த திட்டம் செயல்பாட்டுக்கு வரும் போது சரக்கு பெட்டக போக்குவரத்தின் எதிர்கால வளர்ச்சியை அதிகரிக்கும். துனா – தெக்ராவின் அதிநவீன சரக்கு பெட்டக முனையத்தின் மேம்பாடு காரணமாக 2025 முதல் இந்தியாவின் வடக்குப் பகுதியில் உள்ள சரக்கு பெட்டக முனையங்களிலிருந்து 1.88 மில்லியன் சிறு சரக்கு பெட்டகங்களை கையாளும் திறன் உருவாகும். மேலும், கண்ட்லாவின் வர்த்தக திறனை அதிகரிப்பதோடு பொருளாதாரத்தை ஊக்குவித்து வேலைவாய்ப்பையும் இந்த திட்டம் அதிகரிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1867074
வணிகம் மற்றும் தொழில்துறை அமைச்சகம்
ஒரு மாவட்டம் ஒரு பொருள் என்ற மத்திய அரசு இயக்கம் மாபெரும் தொழில்நுட்ப ஊக்கத்தைத் தந்துள்ளது
வளர்ச்சிக்கும், ஏற்றுமதிக்கும் மிகவும் சிறந்த பொருளாக லக்காடாங் மஞ்சள் மத்திய தொழில் மற்றும் வர்த்தக அமைச்சகத்தின் தொழில்துறை மேம்பாடு மற்றும் உள்நாட்டு வர்த்தக துறையின் முன்முயற்சி திட்டமான ஒரு மாவட்டம் ஒரு பொருள் என்பதன் கீழ் அடையாளம் காணப்பட்டுள்ளது. இந்த மஞ்சள் மேகாலயாவில் உள்ள மேற்கு ஜெயின்டியா குன்றுகளில் பயிரிடப்படுகிறது.
இந்த மஞ்சள் உலகிலேயே மிகவும் அதிகபட்சமாக 7-9 சதவீத விட்டமின் சி கொண்டதாக உள்ளது. இதனால் இத்தகைய மஞ்சள் விளையும் லக்காடாங் மாவட்டத்தின் பொருளாதார வளர்ச்சியில் மாற்றம் ஏற்பட்டுள்ளது என்று தொழில்துறை மேம்பாடு மற்றும் உள்நாட்டு வர்த்தகத்துறையின் கூடுதல் செயலாளர் திருமதி சுமிதா டாவ்ரா கூறியுள்ளார்.
இந்த வகை மஞ்சளுக்கு நல்ல வரவேற்பு இருப்பதால் சென்ற ஆண்டை விட இந்த ஆண்டு விலை அதிகரித்துள்ளது. சென்ற ஆண்டில் ஒரு கிலோ மஞ்சளின் விலை ரூ.150 என்பதில் இருந்து ரூ.20 அதிகரித்து இந்த ஆண்டு ரூ.170 ஆகியுள்ளது.
மேகாலயாவின் தொலைதூரப்பகுதியில் விளையும் இந்த மஞ்சளை மற்ற பகுதிகளுக்குக் கொண்டு செல்வதற்குப் போக்குவரத்து பிரச்சனை உள்ளது. இதற்கு தீர்வுகாண தற்போது ட்ரோன்கள் பயன்படுத்தப்படுகின்றன.
உலகில் சாகுபடி செய்யப்படும் மஞ்சளில் 78 சதவீதத்தை இந்தியா உற்பத்தி செய்கிறது. ஏற்கனவே 25,000 கிலோ கொள்முதல் செய்வதற்கு ஆர்டர்கள் இறுதி செய்யப்பட்டுள்ள நிலையில் இதனை மேலும் அதிகரிக்க இந்த ஆண்டு இறுதிகட்ட பேச்சு வார்த்தை நடைபெற்று வருவதாகவும் திருமதி சுமிதா டாவ்ரா கூறினார்.
மேலும் விவரங்களுக்கு இதன் ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1795761
எரிசக்தி அமைச்சகம்
லைஃப் மிஷனின் கீழ் அக்னி தத்வா பிரச்சாரத்தின் முதல் கருத்தரங்கு லேவில் நடைபெற்றது
பவர் பவுண்டேஷன் ஆஃப் இந்தியா, விஞ்ஞான பாரதியுடன்  இணைந்து, லைஃப் மிஷனின் கீழ் அக்னி தத்வா-சுற்றுச்சூழலுக்கான வாழ்க்கைமுறை குறித்த விழிப்புணர்வு பிரச்சாரத்தை நடத்தி வருகிறது.
பஞ்சமஹாபூதத்தின் ஐந்து கூறுகளில் ஒன்றாக விளங்கும் ஆற்றலுக்கு இணையான ஒரு அங்கமான அக்னி தத்வாவின் அடிப்படைக் கருத்தைப் பற்றிய விழிப்புணர்வை ஏற்படுத்துவதற்காக இந்த பிரச்சாரம் நடத்தப்பட்டு வருகின்றது. நாடு முழுவதும் உள்ள கல்வி நிறுவனங்கள், சமூக அமைப்புகள் மற்றும் பிற சம்பந்தப்பட்ட நிறுவனங்களில் மாநாடுகள், கருத்தரங்குகள், நிகழ்வுகள் மற்றும் கண்காட்சிகள் நடைபெறும்.
அக்னி பிரச்சாரத்தின் முதல் மாநாடு நேற்று  லேவில் 'ஸ்திரத்தன்மை மற்றும் கலாச்சாரம்' என்ற தலைப்பில் நடந்தது.
இந்த நிகழ்வில் நிர்வாகம், கொள்கை முடிவுகள், கல்வி மற்றும் ஸ்டார்ட் அப்கள் போன்ற பல்வேறு துறைகளில் இருந்து ஆற்றல், கலாச்சாரம் மற்றும் ஸ்திரத்தன்மை போன்ற செயல்பாடுகளில் தொடர்புடையவர்கள் பங்கேற்றனர்.
இந்த மாநாட்டை லடாக்கின் லெப்டினன்ட் கவர்னர் திரு ஆர் கே மாத்தூர் தொடங்கி வைத்தார்.
நிகழ்ச்சியில் பேசிய அவர், லடாக் எப்போதும் நிலையான வாழ்க்கைமுறையைக் கொண்டிருப்பதாகக் கூறினார். எனினும் நவீனமயமாக்கலின் தாக்கத்தால் இப்பகுதியின் சுற்றுச்சூழல் அமைப்பில் ஏற்றத்தாழ்வுக்கு வழிவகுக்கிறது என்றார். இதன் விளைவு இமயமலை சுற்றுச்சூழலையும் பாதிப்படையச் செய்து மொத்த நாட்டின் பருவமழை சுழற்சியை மாற்றவும் செய்கிறது என்றார்.
லடாக் யூனியன் பிரதேச நிர்வாகம், இந்த ஏற்றத்தாழ்வை மாற்றியமைக்கவும், நிலையான வளர்ச்சியை நோக்கி செல்லவும் தெளிவான திட்டங்களை வகுத்துள்ளது என்று அவர் மேலும் கூறினார்.
லடாக்கில் அபரிமிதமான சூரிய ஆற்றல் திறன் உள்ளது, என்று கூறிய லெப்டினன்ட் கவர்னர் திரு ஆர் கே மாத்தூர், அதை பயன்படுத்த வேண்டும் என்று கூறினார்.
இந்த நிகழ்வில் பேசிய லடாக் நாடாளுமன்ற உறுப்பினர் திரு ஜாம்யாங் செரிங் நம்க்யால், இந்தியாவின் தத்துவம் உலகை ஒன்றாகவும், அதிலுள்ள அனைத்தையும் ஒன்றாகவும் பார்க்கிறது, மாண்புமிகு பிரதமரால் உருவாக்கப்பட்ட மாதிரியானது, ஒரே சூரியன், ஒரே உலகம், ஒரே மின்சார விநியோகம் போன்ற ஒற்றுமையை அடிப்படையாகக் கொண்டது என்றும், இதன் அடிப்படையில் சுற்றுச்சூழலைப் பாதிக்காத முறையில் வாழ்க்கைமுறையை ஏற்படுத்த முயற்சிகள் மேற்கொள்ளப்பட்டு வருவதாகவும் அவர் கூறினார்.
ஜல்சக்தி அமைச்சகம்
வெற்றிக் கதை: தூய்மை இந்தியா இயக்கம்
ஆகஸ்ட் 1, 2021-ல் செயல்படத் தொடங்கியதிலிருந்தே, நிட்டே கிராமப் பஞ்சாயத்தின்  பொருள் மீட்பு வசதி மையம்  கார்கலாவில் உள்ள 41 கிராம பஞ்சாயத்துகளுக்கு பயனுள்ள கழிவு மேலாண்மை சேவைகளை வழங்கியுள்ளது. உடுப்பி, கௌப் மற்றும் ஹெப்ரி ஆகிய பகுதிகள் இந்தத் திட்டத்தின் கீழ் வரும்.
உடுப்பி மாவட்ட பஞ்சாயத்தால் இந்தத் திட்டம் மேற்பார்வையிடப்படுகிறது. சாஹாஸ் ஜீரோ வேஸ்ட் பிரைவேட் லிமிடெட் திட்ட செயலாக்கத்திற்கான தொழில்நுட்ப வழிகாட்டுதலை வழங்கும் நிலையில், மங்களூருவில் உள்ள மங்களா ரிசோர்ஸ் மேனேஜ்மென்ட் பிரைவேட் லிமிடெட் இந்த வசதியின் செயல்பாட்டைக் கையாளுகிறது.
திட்டத்தின் நோக்கங்கள்:குறைந்தளவு மனித வள பயன்பாட்டுடன் மையப்படுத்தப்பட்ட கழிவு மேலாண்மை சேவைகளை வழங்குதல்சுற்றுச்சூழலைப் பாதுகாக்கும் அதே வேளையில் கழிவுகளிலிருந்து அதிகபட்ச வளங்களைப் பெறுதல் மற்றும் விஞ்ஞான அடிப்படை அற்ற மற்ற கழிவு மேலாண்மையைத் தடுப்பதுஎளிய இயந்திரங்களைப் பயன்படுத்தி மனித வளங்களின் செயல்திறனை அதிகரித்தல்பல அடுக்கு பிளாஸ்டிக் போன்ற மறுசுழற்சி செய்ய முடியாத கழிவுகளை சிமென்ட் தொழிற்சாலைகளுக்கு அப்புறப்படுத்துதல்அங்கீகரிக்கப்பட்ட மறுசுழற்சி மையங்களுக்குக் கழிவுகளை அகற்றுதல்திறமையான வசதிகள், சமூகப் பாதுகாப்பு மற்றும் தொழிலாளர்களின் ஆரோக்கியம் மற்றும் பாதுகாப்பை மேம்படுத்துதல்கழிவு மேலாண்மை குறித்த ஆவணங்களை பராமரித்தல்
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1794707
-----
(Visitor Counter : 146
பிரதமர் அலுவலகம்
கிராமச் சுற்றுலாவை மேம்படுத்துவதற்காக அவரை கௌரவிக்கும் சிறப்புப் பாடலுக்காக காங்தாங் மக்களுக்குப் பிரதமர் நன்றி தெரிவித்தார
காங்தாங் கிராமத்தை ஒரு முக்கிய சுற்றுலாத் தலமாக மேம்படுத்துவதில் மத்திய அரசின் முயற்சிகளைப் பாராட்டும் வகையிலும், அவரைப் போற்றும் வகையிலும் அவ்வூர் மக்கள் இயற்றிய சிறப்புப் பாடலுக்குப் பிரதமர் திரு நரேந்திர மோடி நன்றி தெரிவித்துள்ளார்.
மேகாலயா முதலமைச்சரின் ட்விட்டருக்கு பதிலளித்துப் பிரதமர் கூறியிருப்பதாவது:
"இத்தகைய அன்பான செய்கைக்காக காங்தாங் மக்களுக்கு நன்றி. மேகாலயாவின் சுற்றுலா வளத்தை மேம்படுத்த மத்திய அரசு முழுமையாக ஈடுபட்டுள்ளது. அம்மாநிலத்தில் சமீபத்தில் நடைபெற்ற செர்ரி பூக்கள் திருவிழாவின் சிறந்த படங்களையும் பார்க்க முடிந்தது. காண்பதற்கு அழகாக"
நிதி அமைச்சகம்
15வது நிதிக்குழுவின் பணிக்காலம் மற்றும் செயல்பாட்டு வரம்பை நீட்டிக்கவும், நிதிக்குழு இரண்டு அறிக்கைகளை தாக்கல் செய்யவும் மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் இன்று  நடைபெற்ற மத்திய அமைச்சரவைக் கூட்டத்தில், 15வது நிதிக்குழு 2020-21 நிதியாண்டில், முதலாவது அறிக்கையை தாக்கல் செய்யவும், இந்த நிதிக்குழுவின் பணிக்காலத்தை 2020 அக்டோபர் 30 வரை நீட்டிப்பதன் மூலம் 2021-22 முதல் 2025-26 வரையிலான நிதியாண்டுகளுக்கு இறுதி அறிக்கை தாக்கல் செய்யவும் அனுமதி அளிக்கப்பட்டுள்ளது.
பணிக்கால நீட்டிப்பு, சீர்திருத்தங்கள் மற்றும் புதிய யதார்த்தங்கள் காரணமாக, 2020-26 வரையிலான காலத்திற்குரிய தனது பரிந்துரைகளை இறுதி செய்ய ஏதுவாக, பல்வேறு மதிப்பீடுகளை நிதிக்குழு ஆராய உதவிகரமாக இருக்கும்.
தேர்தல் நடத்தை விதிகள் நடைமுறைப்படுத்தப்பட்டதால், மாநிலங்களுக்கான பயணத்தை நிதிக்குழு அண்மையில்தான் நிறைவு செய்தது. மாநிலங்களின் தேவைகள் பற்றி விரிவான மதிப்பீடுகளை மேற்கொள்ளவேண்டிய பொறுப்பு ஏற்பட்டுள்ளது.
குழுவின் செயல்பாட்டு வரம்புகள் இயற்கையாகவே விரிவானதாகும். அவற்றின் விளைவுகளை விரிவாக ஆராய்ந்து, மாநில அரசுகளின் தேவைக்கேற்ப அவற்றை உறுதிப்படுத்த, மத்திய அரசுக்கு கூடுதல் கால அவகாசம் தேவைப்படுகிறது.
எனவே, நிதிக்குழுவின் பரிந்துரைகள் பொருந்தக்கூடிய காலக்கட்டத்திற்கு தேவையான பணி நீட்டிப்பு, மத்திய, மாநில அரசுகள் தங்களது நடுத்தர கால ஆதாரங்களை திட்டமிடுவதற்கு உதவிகரமாக அமையும். 2021 ஏப்ரல் 1ஆம் தேதிக்குப்பிறகு, குழுவிற்கு ஐந்தாண்டு கால அவகாசம் நடுத்தர காலம் முதல் நீண்டகால நிதி விளைவுகளை ஏற்படுத்தக்கூடிய திட்டங்களை மத்திய, மாநில அரசுகள் உருவாக்கவும், இடைக்கால மதிப்பீடு மற்றும் திருத்தப்பணிகளுக்குத் தேவையான கால அவகாசத்தை வழங்கவும் வகை செய்யும். நடப்பு நிதியாண்டில் மேற்கொள்ளபடும் பொருளாதார சீர்திருத்தங்கள், 2020-21ஆம் நிதியாண்டின் முதல் காலாண்டுக்கான புள்ளி விவரத்தில் எதிரொலிக்கும்.
பிரதமர் அலுவலகம்
ஹங்கேரி பிரதமர் விக்டர் ஒர்பானுடன் பிரதமர் தொலைபேசி மூலம் பேச்சு
பிரதமர் திரு நரேந்திர மோடி, ஹங்கேரி பிரதமர் திரு விக்டர் ஒர்பானை தொலைபேசி மூலம் தொடர்பு கொண்டு பேசினார்.
உக்ரைனில் நிலவும் சூழல் குறித்து இரு தலைவர்களும் விவாதித்தனர். உடனடி சண்டை நிறுத்தத்தை அறிவித்து பேச்சு வார்த்தைக்கு திரும்ப வேண்டும் என்று அவர்கள் வலியுறுத்தினர்.
உக்ரைன்-ஹங்கேரி எல்லையில் இருந்து 6000-க்கும் மேற்பட்ட இந்தியர்களை பத்திரமாக வெளியேற்ற ஒத்துழைத்த ஹங்கேரி அரசுக்கு பிரதமர் நன்றியை தெரிவித்து கொண்டார். உக்ரைனில் இருந்து வெளியேற்றப்பட்ட இந்திய மருத்துவ மாணவர்களுக்கு ஹங்கேரி பிரதமர் வாழ்த்து தெரிவித்தார். அவர்கள் விருப்பப்பட்டால் ஹங்கேரியில் தங்கள் படிப்பை தொடரலாம் என அவர் கூறினார். அவரது இந்த பெருந்தன்மைக்கு பிரதமர் பாராட்டு தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசி இயக்கத்தின் கீழ் இந்தியாவில் இதுவரை 206.88 கோடி 93.64 கோடி 2-வது தவணை மற்றும் 11.14 கோடி முன்னெச்சரிக்கை தவணை) தடுப்பூசி டோஸ்கள் செலுத்தப்பட்டுள்ளன.
கடந்த 24 மணி நேரத்தில் 31,95,034 டோஸ்கள் செலுத்தப்பட்டுள்ளன.
இந்தியாவில் கொவிட் சிகிச்சை பெறுபவர்களின் எண்ணிக்கை 1,31,807 கொவிட் சிகிச்சை பெறுபவர்கள் எண்ணிக்கை 0.30 சதவிதமாக உள்ளது.
குணமடைந்தோர் விகிதம் தற்போது 98.51 சதவீதம்
கடந்த 24 மணி நேரத்தில் 16,412 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,35,16,071 என அதிகரித்துள்ளது.
கடந்த 24 மணி நேரத்தில் 12,751 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 3.50 சதவீதம் ஆகும்
வாராந்திர பாதிப்பு விகிதம் 4.69 சதவீதம் ஆகும்
இதுவரை மொத்தம் 87.85 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 3,63,855 கொவிட் பரிசோதனைகள் செய்யப்பட்டுள்ளன. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1850128
பிரதமர் அலுவலகம்
காந்திநகரில் பள்ளிகளுக்கான வித்யா சமிக்ஷா மையத்திற்கு பிரதமர் விஜயம்
காந்திநகரில் பள்ளிகளுக்கான வித்யா சமிக்ஷா மையத்திற்கு பிரதமர் திரு.நரேந்திர மோடி விஜயம் செய்தார். மையத்தின் பல்வேறு செயல்பாடுகள், கண்காணிப்பு நடவடிக்கைகள் ஆகியவை குறித்து பிரதமருக்கு விளக்கப்பட்டது. பிரதமருக்கு ஒலி-ஒளி காட்சியும் காண்பிக்கப்பட்டது. இந்த நிகழ்ச்சியில் குஜராத் முதலமைச்சர் திரு.பூபேந்திர பாய் பட்டேல் உள்ளிட்டோர் கலந்து கொண்டனர்.
மையத்துடன் தொடர்புடையவர்களுடன் பிரதமர் கலந்துரையாடினார். புதிய தொழில்நுட்பங்கள் குறித்து ஆசிரியர்களிடம் பிரதமர் விசாரித்தார். திக்ஷா தளத்தை பயன்படுத்துவது குறித்து மாணவர்களிடம் பிரதமர் கேள்வி எழுப்பினார். மாணவர்கள் நன்றாக விளையாடுவதுடன் சாப்பிடவும் வேண்டுமென்று அவர் அறிவுறுத்தினார்.
பல ஆண்டுகளுக்கு முன்பு தாம் கனடா சென்றது குறித்த அனுபவத்தை பிரதமர் பகிர்ந்து கொண்டார். அங்கு ஒரு அறிவியல் அருங்காட்சியகத்திற்கு சென்றதை அவர் விவரித்தார்.
குஜராத் மாநிலம் எப்போதும் புதிய முறைகளை கையாள்வதை வழக்கமாக கொண்டுள்ளது என்றும், பின்னர் அது நாடு முழுவதும் பின்பற்றப்படுவது வாடிக்கையாக உள்ளது என்றும் பிரதமர் குறிப்பிட்டார். குஜராத்தில் கடைப்பிடிக்கப்படும் முறைகள் குறித்து மற்ற மாநிலங்கள் ஆர்வம் காட்டி வருவதாக பிரதமருக்கு தெரிவிக்கப்பட்டது. புதிய முறையின் அடிப்படையில் ஆரோக்கியமான போட்டிக்கான சூழலைப் பராமரிக்க வேண்டுமென்று பிரதமர் கேட்டுக் கொண்டார்.
இந்த மையம் ஆண்டுக்கு 500 கோடிக்கும் மேற்பட்ட தரவுகளை சேகரித்து அவற்றை பெரிய தரவு பகுப்பு நிபுணர்கள் மூலம் பகுப்பாய்வு செய்து வருகிறது. மாணவர்களுக்கு ஒட்டு மொத்த கற்றல் திறனை மேம்படுத்தும் வகையில் இந்த நடவடிக்கைகள் மேற்கொள்ளப்பட்டு வருகின்றன. மேலும் ஆசிரியர்கள் மற்றும் மாணவர்களின் தினவரி ஆன்லைன் வருகைப்பதிவேட்டை கண்டறியவும் மையம் உதவுகிறது.
பிரதமர் அலுவலகம்
பிரதமருடன் முஸ்லிம் உலக லீக் அமைப்பின் தலைமைச் செயலாளர் சந்திப்பு
முஸ்லிம் உலக லீக் அமைப்பின் தலைமைச் செயலாளர் மேதகு டாக்டர் ஷேக் முகமது பின் அப்துல்கரீம் அல்-இசா இன்று  பிரதமர் திரு. நரேந்திர மோடியை சந்தித்தார்.
பிரதமர் அலுவலகம் வெளியிட்ட ட்விட்டரில் கூறியிருப்பதாவது;
"முஸ்லிம் உலக லீக் அமைப்பின் தலைமைச் செயலாளரும் முஸ்லிம் அறிஞர்கள் அமைப்பின் தலைவருமான மேதகு டாக்டர் ஷேக் முகமது பின் அப்துல்கரீம் அல்-இசா பிரதமர் நரேந்திர மோடியை சந்தித்தார். சமயங்களுக்கு இடையேயான நல்லிணக்கம், அமைதி மற்றும் மனித குல மேம்பாட்டிற்காக செயல்படுவது உள்ளிட்ட பல்வேறு அம்சங்கள் குறித்து அவர்கள் நல்ல புரிதலுடன் கூடிய கலந்துரையாடல்களை மேற்கொண்டனர்’’.
குடியரசுத் தலைவர் செயலகம்
அரசியல் சட்ட தின கொண்டாட்டங்களை குடியரசுத் தலைவர் தொடங்கிவைத்தார்; சமூக நீதி சிந்தனை, மாசு மற்றும் சுகாதாரம் போன்ற தற்கால பிரச்சினைகளை உள்ளடக்கியதாக விரிவுபடுத்தப்பட வேண்டும்
இந்தியாவின் அரசியல் சாசனம் 1949 நவம்பர் 26 அன்று ஏற்றுக்கொள்ளப்பட்டதை குறிக்கும் விதமாக, உச்சநீதிமன்றம் சார்பில் புதுதில்லியில் இன்று  நடைபெற்ற அரசியல் சட்ட தின விழாவை குடியரசுத் தலைவர் திரு. ராம் நாத் கோவிந்த் தொடங்கிவைத்தார்.
நிகழ்ச்சியில் பேசிய குடியரசுத் தலைவர், நமது அரசியல் சாசனம் சுதந்திர இந்தியாவின் நவீன வேதம் போன்றது என்றார். இதுதான் நமது உயரிய சொற்களஞ்சியம் என்றும் அவர் குறிப்பிட்டார். இது இந்தியர்கள் அனைவருக்கும் ஊக்கமளிக்கக் கூடிய உயிரோட்டமுள்ள ஆவணம் என்றும் அவர் கூறினார்.
அரசியல் சட்ட நிர்ணய சபையில் இடம்பெற்றிருந்த டாக்டர் பி.ஆர்.அம்பேத்கர் மற்றும் பிற உறுப்பினர்கள், பரந்த மனப்பான்மையுடன் அரசியல் சட்டத்தை வகுத்திருப்பதாகவும் குடியரசுத் தலைவர் தெரிவித்தார். அரசியல் சட்டத்தில் திருத்தங்களை மேற்கொள்வதற்கும், புதிய அம்சங்கள் இடம்பெறுவதற்கும் வழிவகை செய்யப்பட்டிருப்பதையும் திரு. ராம் நாத் கோவிந்த் சுட்டிக்காட்டினார். அனைத்திற்கும் மேலாக, எதிர்கால சந்ததியினரின் ஞானத்தின் மீது நம்பிக்கை வைத்து, சுதந்திரம் மற்றும் விடுதலை, நீதி மற்றும் சகோதரத்துவம், நேர்மை மற்றும் சமத்துவத்தை விரிவுபடுத்துவதற்கான அம்சங்கள் சேர்க்கப்பட்டிருப்பதாகவும் அவர் தெரிவித்தார். அரசியல் சட்ட அம்சங்களை காலத்திற்கேற்ப ஆக்கப்பூர்வமான வகையில் மறு உருவகம் செய்து கொள்வதற்கான நடைமுறைகளையும் அம்பேத்கர் உள்ளிட்டோர் சேர்த்திருப்பதாக அவர் கூறினார். இந்தக் கருத்தை நாம் முழுமையாக பின்பற்றுவோமேயானால், நமது அரசியல் சாசனம் எந்தக் கால கட்டத்திலும் இந்தியாவிற்கு பலனளிப்பதாக இருக்கும் என்றும் குடியரசுத் தலைவர் தெரிவித்தார்.
நாட்டின் குடிமக்கள்தான், அரசியல் சட்டத்தின் உச்சக்கட்ட பாதுகாவலர்கள் என்றும் திரு. ராம் நாத் கோவிந்த் குறிப்பிட்டார். அரசியல் சாசனம் நாட்டின் குடிமக்களுக்கு அதிகாரங்கள் வழங்கியுள்ள வேளையில், குடிமக்களும் அரசியல் சட்டத்தை முறையாகப் பின்பற்றி, அர்த்தமுள்ள வகையில் அதனை பேணிப் பாதுகாக்க வேண்டும் எனவும் அவர் கேட்டுக் கொண்டார். அரசியல் சாசனத்தில் இடம்பெற்றுள்ள நீதி என்பது, சமுதாயத்தின் பரினாம வளர்ச்சி மற்றும் மாறிவரும் நம்பிக்கைகள், வாழ்க்கை நடைமுறைகள் மற்றும் தொழில்நுட்பம் உள்ளிட்ட பல்வேறு அம்சங்களை உள்ளடக்கியது என்றும் திரு. ராம் நாத் கோவிந்த் தெரிவித்தார்.
சமூக நீதி என்பது அனைவருக்கும் சம வாய்ப்புகள் வழங்குவது என்று குறிப்பிட்ட குடியரசுத் தலைவர், அரசியல், பொருளாதார மற்றும் சமூக நீதி ஆகியவற்றை புதுமையான வழிகளில் அணுக வேண்டும் என்றும் தெரிவித்தார்.